Lynge Jakobsen henter Møldrup/Tostrup-angriberen Henrik Dalsgaard til AaB.

Det har været undervejs i et stykke tid, men nu skulle den være så godt som sikker. Møldrup/Tostrup-angriberen Henrik Dalsgaard bliver ifølge Viborg Stifts Folkeblad ny mand i SAS Liga-truppen hos det danske mesterhold AaB. Kontrakten er fortsat ikke underskrevet, men det forventer Henrik Dalsgaard selv, at den bliver i morgen fredag. - Fodboldspillerforeningen og Lynge Jakobsen er ved at finde ud af de sidste detaljer omkring kontrakten, men de skulle så småt være på plads nu. Derudover har Lynge sagt, at han vil holde to ugers ferie inden jul, så jeg regner med, at jeg skriver under i morgen, siger Henrik Dalsgaard til Viborg Stifts Folkeblad. Henrik Dalsgaard får en toårig kontrakt med mestrene.